Glem "Trolls", her er syngefilmen du heller vil se
Skaperne av «Minions» briljerer i denne sprudlende Idol-komedien. 

Animasjonsfilm/familiefilm/musikal. 
Regi: Garth Jennings. 
Med: 
Matthew McConaughey, Reese Witherspoon, Seth MacFarlane, Scarlett Johansson, John C. Reilly, Taron Egerton, Tori Kelly, Jennifer Saunders. 
USA, 2016. 
Varighet: 1 time, 47 minutter. 
Tillatt for alle. 

La det være sagt med en gang: 
Historien i denne filmen er såpass tynn at den kan oppsummeres på få linjer: 
En entusiastisk koalabjørn forsøke å redde sitt konkursrammede teater ved å arrangere en talentkonkurranse blant byens mange dyr, noe som etter planen skal resultere i et forrykende show. 

Men i en film som grenser til musikalsjangeren, er ikke nødvendigvis mangelen på kompleks handling noe stort problem. 
I stedet skaper det noe enkle reisverket tilstrekkelig med plass til sang og dans, noe som i all hovedsak er en stor fornøyelse å se og høre på. 

Aspirerende artister i hopetall melder seg til audition i filmens innledende runder, derfra er det bare å kose seg med både flotte og morsomme opptredener. 
Filmskaperne har knekt den viktig koden med å servere rikelig med undertekst tilpasset foreldregenerasjonen, slik at både voksne og barn kan kose seg med alle de elleville situasjonene som oppstår. 
I tillegg har de klart å få den musikalske delen til å sitte som støpt, mye takket være et godt og variert utvalg av sanger, men også takket være en rekke glimrende vokalprestasjoner. 
Sparkene mot de altfor mange og forutsigbare sangkonkurransene på tv er åpenbare, men parodiene bikker aldri over i det ondsinnede. 
Eller, i hvert fall ikke så ofte. 

Legg til rikelig med slapstickhumor, et utall herlige framtoninger og fartsfylte sidehistorier, men også noen litt vemodige og rørende scener, så har du et slags bilde av alt som kravler rundt i dette overskuddsprosjektet av en film. 

Det har imidlertid også noen ulemper å innlemme så mange store og små karakterer i en forholdsvis kort historie. 
Man får mindre anledning til å bli kjent med de enkelte, inkludert hovedkarakteren. 
Men noen ganger er det overfladisk moro vi vil ha. 
Det får vi til gangs her. 
Og både hva humor og musikalitet angår, banker denne filmen vinterens andre synge-animasjonsfilm «Trolls» ned i smurfestøvlene. 
